text: Hugnaligt at vitja Mikkjal á verkstaðnum. 4-mannafarið um at vera liðugt. Bátasmiður og hvørvisteinur hoyra saman. (Mynd Vagnur)
text: #000001
text: Nógvu unglingarnir, sum vuksu upp við Landavegin í mínum ungdómsárum, búgva fleiri ikki við Landavegin. Men tað ger bátasmiðurin 68 ára gamli Mikkjal Müller. Hann býr í barnaheiminum, har hann hevur bygt sær verkstað skamt frá ánni. Í vikuni vitjaði eg Mikkjal eisini at frætta, hvussu gekst við nýggja 4-mannafarinum.
text: #000002
text: Næstan lidna 4-mannafarið er serligt, tí Mikkjal hevur útvegað sær 21⁄2 hk stóran Gøta motor at seta í bátin, motor, sum var framleiddur í Svøríki í 1947. Nógvir tankar reikaðu hesa løtuna, tá eg vitjaði bátasmiðin og sá henda snsotuliga bátin og tvey takt motorin. Í okkara barnaárum vóru eingir grastrevjabátar, men heilt nógvir smærri føroyskir bátar við Solo, Gøta ella FM motori. Mikkjal lærdi til bátasmið hjá Jógvani Hansen bátasmiði, og til sveinastykkið smíðaða hann seksæringin SIF, sum sæst niðanfyri. Og Mikkjal sigur:
text: #000003
text: – Í 1980 arbeiddi eg hjá Balslev, har eg millum annað koyrdi tilfar út til kundar. Bátasmiðurin Jógvan Hansen fekk eisini tilfar til bátar frá Balslev, og tá eg ein dag stóð og eygleiddi Jógvan, kom mær til hugs at læra til bátasmið. Ætlaði at læra til timburmann. Kom í áhugaverda og hugtakandi læru hjá Jógvani, ja, og har byrjaði eg nýggja spennandi lívsleið, sigur Mikkjal.
text: #000004
text: Mikkjal bygdi sær verkstað upp í barnaheimið. Mia og Eiden fingu grundøkið í brúðargávu. Mikkjal býr í niðaru hædd, og ein dóttur Frank býr í ovaru hæddini. Beiggjarnir eiga húsini, har vit hava nógv góð minni. Postmeistarahúsini handan trøini síggjast høgrumegin. (Mynd Vagnur)
text: #000005
text: Í okkara ungdómsárum sóust ikki glastrevjabátar, men so byrjaðu tey í Kaldbak við Guttormi Eysturoy á odda at framleiða 4-manna-, 6-manna-, 8-manna- og 10-mannafør úr glastrevjatifari. Hetta førdi til, at eftirspurningur eftir føroyska bátinum úr timbri minkaði skjótt næstu árini. Men Mikkjal gjørdist tó ikki arbeiðsleysur.
text: #000006
text: Mikkjal smíðaði seksæringin SIF sum sveinastykki. SIF hevði ikki 21⁄2 hk motor men 60 hk Leyland motor. (Myndaeigari: Mikkjal)
text: #000007
text: – Hanus Jensen bátasmiður og eg gjørdu okkum verkstað í Saltsøluni, har millum annað Hanus smíðaði Ova Joensen kenda bátin Diana Victoria. Vit høvdu úr at gera at umvæla bátar, og so vóru vit eisini uttanlands og smíðaðu. Vóru á føroyskari viku í Stokkholmi og smíðaðu bát, har eisini Fornminnissavnið, Heimavirkið, Havnar Hornorkestur og aðrar fyritøkur vóru við á ferðini.
text: #000008
text: – Vit smíðaðu eisini bát á stevnu í Århus, og vit smíðaðu bát á føroyskari viku í Fraklandi. Úr Roskildi vóru eisini boð eftir mær at smíða bát, so nógvar frálíkar upplivingar hevur bátasmíð ført við sær, sigur Mikkjal.
text: #000009
text: Gøta motorurin frá 1947 framleiddur í býnum Osby í Svøríki. Tvey takt bensin motorur, sum skal vindast í gongd. (Mynd Vagnur)
text: #000010
text: – Eg smíði og umvæli ikki longur bátar, men so hugni eg mær at smíða mær 4-mannafar. Havi atgongd til neyst í Sandagerði og bátapláss við Kongabrúnna. Lítli tvey takt bensin Gøta motorurin er kanska nostalgi, tí abbi mín Hanniba í Funningsstovu áttu 4-mannafar við júst 21⁄2 hk stórum Solo motori. Havi keypt Gøta motorin úr Danmark framleiddur í Svøríki í 1947. Eg síggi fram til tess at seta motorin í bátin.
text: #000014
text: – Annars er Gøta verksmiðjan givin at framleiða slíkar motorar og er vorðið Gøta savn. Tú kanst framhaldandi fáa eykalutir til motorin. Spennandi, sigur Mikkjal at enda. (Vagnur 1.apríl 2023)
text: #000015
text: Her síggja vit Gøta motorin frá hinari síðuni. Tendringin til vinstru, í miðjuni karburatorurin og til høgru svinghjólið. (Mynd Vagnur)
text: #000016
text: Mikkjal hevur júst lagt á stokkarnar, og nú vanta bekkirnir og aðrir smálutir. Áhugavert eisini at síggja motorin, sum meg minnist stóð í fleiri bátum. Síggi fyri mær menn sita á motorkassanum, tá teir fóru út um Molan. (Mynd Vagnur)
text: #000017